Bekalan makanan cukup di Bintulu
ELLIE EDWARD BINTULU: Bekalan makanan asas di Bintulu mencukupi dan masih
boleh didapati di pasaran sepanjang tempoh Perintah Kawalan Pergerakan (PKP).  Ketua Penguat kuasa Kementerian Perdagangan Dalam Negeri dan
Hal Ehwal Pengguna (KPDNHEP) Cawangan Bintulu Nazari Hassan berkata, pengguna
disarankan supaya tidak membuat pembelian panik untuk mendapatkan barangan
keperluan berkenaan.  “Pengguna disarankan supaya tidak melakukan pembelian panik
kerana pihak KPDNHEP sentiasa memantau dan memastikan barangan keperluan asas
mencukupi di pasaran,” katanya.  Beliau berkata demikian dalam satu kenyataan di sini,
semalam.  Menurutnya, pihak KPDNHEP sentiasa melakukan pemantauan
harian sejak PKP dikuatkuasakan bagi memastikan barangan keperluan harian
mencukupi.  Nazari turut turun padang bersama anggotanya untuk melakukan
pemantauan bagi memastikan bekalan keperluan asas berkenaan sentiasa mencukupi
di pasaran.  “Didapati bekalan asas seperti gula, minyak masak, tepung,
makanan dalam tin, bahan api seperti petrol dan diesel serta barangan sedia
bungkus yang lain masih mencukupi,” katanya.  Sehubungan itu katanya, pemantauan harian telah dijalankan
dan akan diteruskan yang melibatkan premis menjual barang keperluan asas
terutama di peringkat pemborong utama, pasar raya dan premis perniagaan lain.  “Dalam masa PKP dilaksanakan pihak kami tiada menerima aduan
yang berkaitan dengan bekalan barangan keperluan asas, Cuma didapati bekalan
topeng muka dan hand sanitizer menghadapi gangguan bekalan stok,” ujarnya.  Sehubungan itu, beliau yang mewakili pihak KPDNHEP Cawangan
Bintulu berterima kasih kepada pemborong, pasar raya dan premis perniagaan yang
lain kerana telah memberikan kerjasama baik kepada mereka dalam melakukan
pemantauan bagi mestikan bekalan asas tersebut mencukupi untuk warga Bintulu.  
See author's posts
